KINNITATUD
Tallinna Loomaaia direktori 16.08.2022
käskkirjaga number 1-1/52
Lisa 2

TALLINNA LOOMAAIA LOODUSKOOLI HUVIRINGIDE
ÕPPEKAVA 2022/2023 ÕPPEAASTAL
I	Üldosa	
Õppetöö kestvus: 1. oktoober – 31. mai
Maht tundides: üks kord nädalas à 1,5 tundi (kaks akadeemilist tundi) või kaks korda kuus à 3 tundi (neli akadeemilist tundi). Noorteklubi toimub kaks korda kuus à 1,5 tundi (kaks akadeemilist tundi). Õppetöö aastane maht võib õppeainete lõikes erineda, sõltudes riigipühade paiknemisest, väljasõitude hulgast ja kestvusest või muudest tingimustest. 
Õppekeel: eesti, vene, inglise
Ained: loomasõprade ring (eesti ja vene keeles), noorte loodusuurijate ring, zooloogiaring (eesti ja vene keeles), putukaring, ornitoloogiaring, loodusfoto ja video ring, loomaaia noorteklubi (eesti ja vene keeles) looduse laboratoorium (vene keeles), animalistika õpilastele ja täiskasvanutele.
Õppevormid ja meetodid: vestlused, rühmatööd, rollimängud, projektid, vaatlused, katsed, näitused, õppekäigud.
Ringitöö korraldus: Loomaaia looduskoolil on õigus õppetöö ümberkorraldamiseks, st ringide sulgemiseks või uute ringide avamiseks, kui toimuvad muutused õpetajate/juhendajate osas,  õpilaste arv ringis on liiga väike või suur vms. Õpilasele püütakse leida uus võimalus õppetöö jätkamiseks.
Õppevaldkond: loodusained

II	Õppe- ja kasvatustöö eesmärgid	
Loomaaia looduskooli eesmärgiks on erinevate huvitundide kaudu:
•	Kasvatada õpilastes loodusearmastust ja keskkonnateadlikkust. 
•	Anda ülevaade erinevatest loodusega seotud valdkondadest ja tulevastest karjäärivalikutest. 
•	Õpilaste teadmiste, vaatlus-  ja praktiliste oskuste arendamine.
•	Avastada õpilaste andeid ja võimeid, soodustada ja toetada nende huvi erinevate loodusvaldkondade vastu.
•	Luua õpilastele arengut soodustav keskkond, kus arvestatakse osalejate ealiste, sooliste ja individuaalsete iseärasuste ning vajadustega.
•	Soodustada õpilaste kasvamist otsustus-, vastutus- ja valikuvõimelisteks, loodust hoidvateks inimesteks.
•	Toetada õpilasi ümbritseva maailma mõistmisel ja tervikliku maailmatunnetuse kujunemisel.	

III	Õppetöö sisu	
Õppetöö põhivormiks on õppetund. Õppetöö toimub reeglina kord nädalas argipäevadel või nädalavahetusel 2 akadeemilist tundi korraga või kaks korda kuus 4 akadeemilist tundi korraga. Koolivaheaegadel ja riiklikel pühadel õppetööd ei toimu. Õppetöö toimub eesti, vene või inglise keeles vastavalt ringile.
Ringid on suunatud erinevatele vanuserühmadele alates 1. klassist.	
	
Loomasõprade ring 
Sihtgrupp: 1.-12. klass
Keel: eesti, vene
Loomasõprade ringi eesmärgiks on kasvatada lastes loodusearmastust, anda põhjalikumaid teadmisi loodusest kogu tema mitmekesisuses ning tutvustada Tallinna loomaaia tööd ja rolli liigikaitses. Õpitakse tundma erinevaid loomaliike, vaadeldakse loomi ja analüüsitakse nende käitumist. Võimaluste piires tehakse praktilisi töid: puuride sisustamine, loomade elukeskkondade rikastamine, töö mikroskoobiga. Õpilased saavad teada, mis on bioloogiline mitmekesisus, loodushoid ja säästev eluviis. 
Võimalusel tehakse õppekäike loomaaiast väljapoole.
Väljund:
•	Õpilane oskab lühidalt iseloomustada tunnis käsitletud loomarühmi ja liike.
•	Õpilane teab loomaliikide ohustatuse peamisi põhjuseid ning oskab välja pakkuda võimalikke lahendusi  loomaliikide kaitseks.
•	Õpilane teab, kuidas loodushoiu ja säästva eluviisi põhimõtted aitavad säilitada elurikkust ning tegutseb nende järgi nii ringitunnis kui ka vabal ajal.
•	Õpilane teab loomaaedade põhieesmärke ning oskab selgitada nende rolli loomaliikide kaitses.	
Zooloogiaring
Sihtgrupp: 5.-12. klass
Keel: eesti, vene
Zooloogia on teadus, mis uurib loomi – nende kehaehitust, eluviisi, toitumist, paljunemist, liikumisviise ja käitumist nii looduses kui ka tehistingimustes. Loomaaed on zooloogia õppimiseks suurepärane koht. Õppimiseks kasutatakse elusaid loomi ning lisaks on võimalik näha ja katsuda ka koljusid, skelette, nahku ja palju muud põnevat. Mikroskoobi abil uuritakse pisemaid loomi ja suuremate loomade osi (karva ehitust, hambaid jm). Käiakse matkal väljaspool loomaaeda, vaadeldakse loomade tegevusjälgi ning võimalusel külastatakse loodusmuuseumit.
Väljund:
•	Õpilane tunneb eluslooduse süstemaatikat ja oskab paigutada loomi eluslooduse süsteemi.
•	Õpilane oskab lühidalt iseloomustada tunnis käsitletud loomarühmi ja liike.
•	Õpilane oskab nimetada ja lühidalt kirjeldada loomariigi evolutsiooni peamisi etappe. 
•	Õpilane teab loomaliikide ohustatuse peamisi põhjuseid ning oskab välja pakkuda võimalikke lahendusi ja strateegiaid loomaliikide kaitseks.	
Ornitoloogiaring
Sihtgrupp: 4.-8. klass
Keel: eesti
Ornitoloogia ehk linnuringis saab õppida tundma linde – nende välimust, eluviisi, kohta ökosüsteemis ja palju muud. Lisaks vaatlustele õpitakse kasutama linnumäärajaid, õpitakse lindudele soodsate elu- ja pesapaikade loomist, uuritakse linnumune ja sulgi ning tehakse palju praktilist tööd pesakastide ülesseadmisel, lindude rõngastamisel ja pesakastide inventeerimisel.
Väljund:
•	Õpilane tunneb ära ja oskab kirjeldada Eestis enamlevinud linnuliike.
•	Õpilane tunneb lindude anatoomia ja füsioloogia üldisi jooni ja iseärasusi ning oskab neid seostada lindude eluviisiga.
•	Õpilane oskab kasutada linnumäärajat ja binoklit ning teha linnuvaatlusi.
•	Õpilane oskab looduses liikudes tähele panna lindudele sobivaid elupaiku ning neid ka ise luua (pesakastid).
•	Õpilane teab lindude ohustatuse põhjuseid ning oskab toimida keskkonda säästvalt.	
Putukaring
Sihtgrupp: 4.-8. klass
Keel: eesti
Ringis uuritakse putukate olemust, toimimist, mitmekesisust ning suhet inimesega. Putukad mängivad üliolulist rolli looduse eluvõrgustikes ning olles kõikide elusolenditega tihedalt seotud, ei saa üle ega ümber ka taimede, lindude ja teiste loomade õppimisest. Ringist saab kaasa oskuse looduses toimuvat märgata ning nähtut mõtestada ja seletada. Putukate õppimine on väga praktiline tegevus - nii pisikesi loomi saab lähemalt uurida vaid mikroskoobiga ning neid prepareerides. Kevade poole võetakse aasta jooksul õpitu kasutusse, käiakse õues putukapüüdmise retkedel ning igal osalejal valmib oma putukakollektsioon.
Väljund:
•	Õpilane mõistab looduses esinevaid organismide vahelisi seoseid ja tagajärgi, mida toob kaasa nendevahelise tasakaalu muutumine
•	Õpilane teab ja oskab kirjeldada putukate ja teiste selgrootute olulist rolli eluvõrgustikus
•	Õpilane tunneb putukate ja teiste selgrootute levinumaid ja omapärasemaid rühmasid ning teab nende eluviise
•	Õpilane oskab looma välimuse järgi teha järeldusi tema eluviiside ja elupaiga kohta
•	Õpilane teab harrastusteaduse olemust ning kuidas iga inimene saab panustada teaduse ja loodushoiu arengusse	

Noorte loodusuurijate ring
Sihtgrupp: 8.-10. klass
Keel: eesti
Ringis tehakse tutvust loomade ja loodusega nii loomaaias kui väljaspool. Õpitakse tundma erinevad loomaliike ja nende elupaiku, uuritakse loomade käitumist. Tehakse praktilisi töid nii rühmas kui iseseisvalt. Käsitletakse teemasid nagu bioloogiline mitmekesisus, loodushoid ja säästev eluviis. Võimalusel käiakse õppekäigul väljaspool loomaaeda.
Väljund:
•	Õpilane oskab suunamisel märgata ja analüüsida loomaliigile iseloomulikke käitumisviise ning seostada neid erinevate emotsioonide väljendamisega (nt uudishimu, rõõm, stress, agressioon).
•	Õpilane teab, kuidas loodushoiu ja säästva eluviisi põhimõtted aitavad säilitada elurikkust ning tegutseb nende järgi nii ringitunnis kui ka vabal ajal.
•	Õpilane teab loomaaedade põhieesmärke ning oskab selgitada nende rolli loomaliikide kaitses.
	
Loodusfoto ja video ring
Sihtgrupp: alates 5. klassist
Keel: eesti 
Ringitundides õpitakse loodust tundma, jälgima ja nähtut jäädvustama. Hakatuseks harjutatakse, kuidas teha ägedaid pilte telefonikaameraga. Võimaluse tekkides tehakse tutvust ka vägevama tehnikaga. Lisaks õppetööle klassiruumis käiakse pildistamas loomaaias ja aeg-ajalt ka vabas (linna)looduses. 

Väljund:
•	Õpilane õpib tundma loomaaia kollektsioonis elavaid loomi ning oskab märgata iseloomulikke, aga ka eripäraseid jooni nende käitumises.
•	Õpilane tunneb tavalisemaid linnalooduses esinevaid linde ja imetajaid.
•	Õpilane teab, kuidas pildistades või filmides käituda loomi häirimata ja keskkonda säästvalt ja oskab seda praktikas rakendada.
•	Õpilane oskab kasutada lihtsamaid pildistamise ja filmimise vahendeid ning teab foto- ja videotöötluse algtõdesid.

Looduse laboratoorium (Лаборатория экологии)

Sihtgrupp: 1.-9. klass
Keel: vene
Huviringi tegevused on suunatud praktiliste tööde läbiviimisele. Ringitundide käigus arendatakse käeosavust ja täpsust erinevaid praktilisi töid tehes, hinnatakse ja analüüsitakse katsetulemusi ning tutvutakse molekulaar- ja rakubioloogias tehtavate katsete ning erinevate keskkonnauuringutega. Võimalusel külastatakse erinevaid keemia- ja bioloogialaboreid ning teaduskeskusi.

Väljund:
•	Õpilane oskab hinnata katse tegemise ohutust ning tunneb laboris kehtivaid nõudeid.
•	Õpilane oskab planeerida laboratoorse töö käiku, valida õigeid katseseadmeid, teostada katseid loogilises järjekorras ning otstarbekalt aega planeerida.
•	Õpilane omandab üldised töövõtted ja oskused (korrektsus, puhtus, oskus töötada individuaalselt ja meeskonnas, keskendumisvõime areng).
Õpilane oskab hinnata katsetulemuste kvaliteeti (andmete usaldusväärsust, täpsust, võrrelda katsetulemusi jne).
	
Animalistika (loomade kujutamise ja joonistamise) ring 

Sihtgrupp: õpilased alates 4. klassist, täiskasvanud
Keel: eesti
Animalistika ring ühendab looduse ja kunsti. Siin saab lindude, loomade, kalade ja putukatega tutvust teha vaatlemise ja kujutamise kaudu. Vaatleme, jälgime, joonistame, maalime, arutame. 

Väljund:
•	Õpilane oskab märgata mõningaid lindude ja loomade liigilisi, soolisi ja vanuselisi põhiomadusi ja iseärasusi.
•	Õpilane jagab oma tähelepanekuid teistega nii sõnaliselt kui ka pildiliselt.
•	Õpilane kasutab erinevaid kujutamise vahendeid (näiteks grafiit, süsi, värvipliiats, õli- ja tuhkpastell, akvarell, kollaaž, guašš, akrüül).
•	Õpilane anaüüsib kujutisi lähtudes erinevatest kompositsiooni tasanditest.
•	Õpilane juhib oma tegevust loomeprotsessis.

Loomaaia noorteklubi

Sihtgrupp: 14 kuni 26-aastased noored
Keel: eesti, vene, inglise
Loomaaia noorteklubi  eesmärk on läbi loengute, matkade ning töötubade kasvatada noorte seas teadmisi loodusest, looduskaitsest- ja hoiust. Loodusõhtutel arutatakse koos Aleksei Turovskiga erinevate päevakajaliste teemade üle, kus on võimalik laiendada oma loodusteaduslikku maailmapilti. Lisaks saavad liikmed lähemalt tutvuda Tallinna Loomaaia tööga ning tema rolliga liigikaitses, tutvudes loomaaedade ülesannetega kogu maailmas ja loomade elukeskkonna rikastamise võimaluste ja vajadustega. 
Kevadel pööratakse tähelepanu eelkõige praktiliste oskuste arendamisele. Töötubades saab noorteklubi liige võimaluse ise midagi ehitada (nt linnumaja) ning väliretkedel õppida, kuidas erinevaid looma-, taime- ja linnuliike määrata. 
Väljund:
•	Liige teab, mis rolli täidab Tallinna Loomaaed liigikaitses ning loodushoius.
•	Liige oskab määrata ja kirjeldada erinevaid liike, nii kodumaised kui eksootilisi, erinevate tunnuste põhjal. 
•	Liige teab, miks keskkonnarikastamine on vajalik ning mis vahendeid kasutada rikastamiseks. 
•	Liige omandab praktilisi oskusi, mida saab kasutada looduses esinevate liikide elukäigu toetamiseks. 
•	Liige omandab loodusteadusliku maailmapildi ning on pädev teaduslikult arutlema erinevate looduses esinevate nähtuste üle. 	
	
IV	Hindamine	
Hindamine toimub õppetöö käigus suuliselt, õpilasi kiites, tunnustades ja julgustades. Õpilaste edasijõudmisest saavad vanemad teavet õpetajatega vesteldes.	
Koostas: Leelo Kurbel, loodushariduse osakonna juhtivspetsialist